Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 42/06)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMA APSTIPRINĀŠANU

“Muscadet Sèvre et Maine”

Atsauces numurs: PDO-FR-A0494-AM01

Paziņojuma datums: 14.11.2019.

APSTIPRINĀTĀ GROZĪJUMA APRAKSTS UN PAMATOJUMS

1. Papildu ģeogrāfiskie nosaukumi

Nosaukumam “Muscadet Sèvre et Maine” ir atzīti četri jauni papildu ģeogrāfiskie nosaukumi, proti, “Château-Thébaud”, “Goulaine”, “Monnières – Saint-Fiacre” un “Mouzillon-Tillières” (Regulas (ES) Nr. 1308/2013 120. panta 1. punkta g) apakšpunkts)

Šie grozījumi bija par iemeslu specifikācijas 1. nodaļas grozījumiem šādās iedaļās (kuras attiecas uz noteikumiem par nosaukuma “Muscadet Sèvre et Maine” papildu ģeogrāfiskajiem nosaukumiem, jo četriem jaunajiem papildu ģeogrāfiskajiem nosaukumiem piemēro esošo papildu ģeogrāfisko nosaukumu īpašos nosacījumus):

— II iedaļas 2. punktā par ģeogrāfisko nosaukumu

— IV iedaļas 1. punkta b) apakšpunktā par ģeogrāfisko apgabalu

— IV iedaļas 2. punkta b) apakšpunktā par noteikto zemesgabalu apgabalu

— IV iedaļas 3. punkta b) apakšpunktā par tiešās apkaimes apgabalu

— VI iedaļas 1. punkta b) apakšpunktā par apgriešanas noteikumiem

— VI iedaļas 1. punkta d) apakšpunktā par zemesgabala maksimālo noslodzi

— VII iedaļas 2. punkta a) apakšpunktā par cukuru saturu vīnogās

— VII iedaļas 2. punkta b) apakšpunktā par dabisko minimālo spirta tilpumkoncentrāciju

— VIII iedaļas 1) punktā par ražas iznākumu

— VIII iedaļas 2. punkta b) apakšpunktā par vecumu, kādā jauni vīnogulāju stādījumi sāk dot ražu

— IX iedaļas 2. punkta b) un c) apakšpunktā par izturēšanu uz nogulsnēm

— IX iedaļas 3. punkta d) apakšpunktā par pildīšanu pudelēs vīna pagrabos

— IX iedaļas 5. punktā par patēriņa tirgū laišanas datumu

— XII iedaļas 2. punkta c) apakšpunktā par ražas gada norādi

Šie grozījumi bija par iemeslu specifikācijas 2. nodaļas grozījumiem šādās iedaļās (kuras attiecas uz noteikumiem par nosaukuma “Muscadet Sèvre et Maine” papildu ģeogrāfiskajiem nosaukumiem, jo četriem jaunajiem papildu ģeogrāfiskajiem nosaukumiem piemēro esošo papildu ģeogrāfisko nosaukumu īpašos nosacījumus):

— I iedaļas 1. punktā par zemesgabala izmantošanas deklarāciju

— I iedaļas 2. punktā par deklarāciju par nosaukuma lietošanu

— I iedaļas 4. punkta b) apakšpunktā par deklarāciju par pildīšanu pudelēs

Šie četri jaunie papildu ģeogrāfiskie nosaukumi atbilst arī konkrētai teritorijai:

— “Château-Thébaud”, kas, atrazdamās rietumos, priekškalnēs, kuras robežojas ar upi Maine, rada labvēlīgu klimatu tam, lai vīnogas nogatavotos agri, un kur augsne, kas veidojusies no gneisa un granodiorīta, ļauj vīnogulājiem iesakņoties dziļi un iegūtā misa bagātīgi satur organiskās skābes un, ilgstoši izturot, veido smalkus un nospriegotus vīnus, kam raksturīgs svaigums un mineralitāte;

— “Goulaine”, kur zemes, kas uz maz izmainītiem metamorfiem iežiem attīstījušās klimatā, kuru spēcīgi ietekmē Luāras un purvu tuvums, veicina vīnogu ātru nogatavošanos, un tas, pateicoties agrai novākšanai pilnbriedā, ļauj radīt ekspresīvus, līdzsvarotus un elastīgus vīnus ar svaigu un žāvētu augļu aromātiem;

— “Monnières – Saint-Fiacre”, kas atrodas uz pauguriem un vīna kalniem, kuri robežojas ar upi Sèvre, kur augsne veidojusies uz sairuša vai pārveidota gneisa ar nelielu skābumu, lēni nobriedinot, ļauj iegūt ļoti labi nogatavojušās ogas, kuras ir pamatā bagātīgiem un spēcīgiem vīniem ar nobriedušu vai pat karamelizētu augļu notīm;

— “Mouzillon – Tillières”, kas, atrazdamās austrumos, kur mijiedarbība starp kontinentālāku klimatu un smilšmāla augsnēm, kuras veidojušās uz maz izmainītiem gabro iežiem, veicina paātrinātu nogatavošanos, radot vīnus, kuros pēc rūpīgas izturēšanas parādās izteikti brioša maizes, garšvielu, augļu un ziedu aromāti.

Attiecīgi grozīts vienotais dokuments.

2. Ģeogrāfiskais apgabals

Pēc pārskatīšanas nosaukuma “Muscadet Sèvre et Maine” ģeogrāfiskais apgabals ir šāds:

— ir iekļautas divas pašvaldības (Remouillé, Saint-Hilaire-de-Clisson) un sešu pašvaldību (Le Bignon, Gétigné, Montbert, Les Sorinières, Cugand, Saint-Hilaire-de-Loulay) daļas, visas šīs pašvaldības ietilpst reģionālā ģeogrāfiskā nosaukuma “Muscadet” apgabalā;

— ir izslēgta daļa pašvaldības (Le Loroux-Bottereau) pēc tam, kad tika veikts darbs, lai ierobežotu vīndārzu zonās, kurās tiek uzturēta kvalitatīva vīnkopība.

Papildus tika veikti redakcionāli grozījumi: jaunajā administratīvo vienību sarakstā ir ņemta vērā apvienošana vai citas administratīvā zonējuma izmaiņas, kas notikušas pēc specifikāciju saskaņošanas. Lielākai juridiskai noteiktībai tajā ir atsauce uz spēkā esošo oficiālā ģeogrāfiskā kodeksa redakciju, ko katru gadu publicē INSEE.

Vienotais dokuments attiecīgi grozīts saistībā ar ģeogrāfisko zonu un saikni ar izcelsmes vietu.

3. Noteiktais zemesgabalu apgabals

Specifikācijas 1. nodaļas IV iedaļas 2. punktā pēc vārdiem “2011. gada 19. maijā” ir pievienoti vārdi “un 2018. gada 20. jūnijā”, un pēc vārdiem “2011. gada 10. februārī” ir pievienoti vārdi “2017. gada 3. maijā”.

Šis grozījums izdarīts, lai pievienotu datumus, kuros kompetentā valsts iestāde apstiprinājusi ražošanas ģeogrāfiskajā apgabalā ietilpstošā noteiktā zemesgabalu apgabala demarkācijas izmaiņas. Zemesgabalu delimitācija nozīmē ar attiecīgo aizsargāto cilmes vietas nosaukumu apzīmēta produkta ražošanai piemērotu zemesgabalu noteikšanu ražošanas ģeogrāfiskā apgabala ietvaros.

Šis grozījums vienoto dokumentu neietekmē.

4. Tiešās apkaimes apgabals

Tiešās apkaimes apgabala apraksts atjaunināts pēc pašvaldības apvienošanas un ģeogrāfiskā apgabala pārskatīšanas. Ar aizsargāto nosaukumu apzīmētā vīna apgabals kopumā nav grozīts.

Attiecīgi grozīts vienotā dokumenta 9. punkts par papildu nosacījumiem.

5. Agrovides nosacījumi

1. nodaļas VI iedaļas 2. punkts ir papildināts: “Visos vīnogulājos, kas paredzēti tādu vīnu gatavošanai, kuriem ir tiesības uz papildu ģeogrāfiskajiem nosaukumiem “Château-Thébaud”, “Clisson”, “Gorges”, “Goulaine”, “Monnières – Saint-Fiacre”, “Mouzillon – Tillières” un “Le Pallet”, rindstarpās sētas vai spontānas veģetācijas kontrole jāveic, izmantojot mehāniskus vai fiziskus līdzekļus.”

Šis grozījums saistīts ar pašreizējo uzņēmēju prakses attīstību, atbalstot agroekoloģiju. Tas atspoguļo to, ka tehniskajos maršrutos tiek ņemtas vērā aizvien pieaugošās bažas saistībā ar vidi. Veicinot veģetācijas kontrolēšanu ar mehāniskiem līdzekļiem, tiek samazināti ķīmisko herbicīdu lietošanas apjomi.

Šis grozījums neietekmē vienoto dokumentu.

6. Transportēšana

VII iedaļas 1. punkts ir papildināts ar “b) Vīnogu ražas transportēšanas īpašie nosacījumi

Vīnogu raža, kas paredzēta, lai gatavotu vīnus, kuriem ir tiesības uz papildu ģeogrāfiskajiem nosaukumiem “Château-Thébaud”, “Clisson”, “Gorges”, “Goulaine”, “Monnières – Saint-Fiacre”, “Mouzillon – Tillières” un “Le Pallet”, transportēšanas laikā no savākšanas vietas līdz spiešanas iekārtām ir jāsargā no lietus un, lai nepieļautu sablīvēšanos, vīnogu maksimālais svars kravā ir 8 000 kg.”

Vīnogu svara ierobežojums kravā ļauj ierobežot vīnogu sabojāšanu transportēšanas laikā un nodrošināt maksimālu kvalitāti papildu ģeogrāfiskajiem nosaukumiem.

Šis grozījums vienoto dokumentu neietekmē.

7. Vīnkopības prakse

IX iedaļas 1. punktā ir pievienots teikums “Laikā, kad tas tiek pildīts pudelē vai pirmo reizi izvests ārpus vīna pagraba, tas vēl tiek turēts uz smalkajām raudzēšanas nogulsnēm.”

Vīna turēšana uz smalkajām nogulsnēm ļauj produktam piešķirt visas īpašības, kas nodrošina tā piesātinātību. Tas ļauj apstiprināt un pastiprināt dažādo “Muscadet” nosaukumu segmentāciju.

Attiecīgi grozīta vienotā dokumenta daļa par vīnkopības praksi.

8. Termiskā apstrāde

Svītrots aizliegums par termiskās apstrādes izmantošanu vīniem, ja temperatūra pārsniedz 40 °C. Grozījuma mērķis ir uzņēmējiem dot visus iespējamos tehniskos līdzekļus, lai uzveiktu smago ražas gadu sekas, ko raksturo “Goût Moisi Terreux” tipa organoleptiskās izmaiņas. Izrādījies, ka misas karsēšanas tehnika, ko dēvē par termovinifikāciju, vīnam svara zuduma un iztvaikošanas ziņā kaitē daudz mazāk nekā mezoporo vīndarības ogļu izmantošana.

Šis aizliegums ir saglabāts 7 papildu ģeogrāfiskajiem nosaukumiem.

Attiecīgi grozīta vienotā dokumenta daļa par vīnkopības praksi.

9. Pildīšana pudelēs

Vīnu ar norādi “sur lies” (uz nogulsnēm) iepildīšanas perioda beigas no 30. novembra pārceltas uz 31. decembri. Grozījums ļauj par vienu mēnesi pagarināt vīnu ar norādi “sur lies” iepildīšanas periodu, lai šīs kategorijas vīna tirdzniecības periodu optimizētu, nezaudējot piesātinātību, kas piemīt šai norādei raksturīgajam vieglajam pērļojumam.

Šis grozījums vienoto dokumentu neietekmē.

10. Aprite

Svītrots 1. nodaļas IX iedaļas 5. punkta b) apakšpunkts attiecībā uz datumu, kad atļauta vīnu laišana apritē starp apstiprinātiem noliktavu turētājiem.

Šis grozījums vienoto dokumentu neietekmē.

11. Saikne

Saikne ir tikusi pārskatīta, lai iekļautu atsauci uz četriem jaunajiem papildu ģeogrāfiskajiem nosaukumiem;

Attiecīgi grozīta vienotā dokumenta daļa par saikni ar ģeogrāfisko apgabalu.

12. Marķēšana

XII iedaļas 2. punkts ir papildināts ar:

“b) Papildu ģeogrāfiskie nosaukumi tiek rakstīti tajā pašā redzamības laukā, kur kontrolētais cilmes vietas nosaukums. Tajā izmantotie burti augstumā, platumā un biezumā ir vienādi ar tiem burtiem, kādi izmantoti, atveidojot kontrolēto cilmes vietas nosaukumu.”

“d) Vīnu, kuriem nav papildu ģeogrāfiskā nosaukuma, marķējumā var norādīt mazākas ģeogrāfiskās vienības nosaukumu ar nosacījumu, ka:

— tā ir zemes kadastrā reģistrēta apdzīvota vieta;

— šis nosaukums ir ierakstīts ražas deklarācijā.

Kadastrā reģistrētās vietas nosaukums tiek drukāts, izmantojot burtus, kas ne augstumā, ne platumā, ne biezumā nedrīkst būt lielāki par pusi no tiem burtiem, kādi izmantoti, atveidojot šo kontrolēto cilmes vietas nosaukumu. To norāda tajā pašā redzamības laukā kur kontrolēto cilmes vietas nosaukumu.”

Attiecīgi grozīts vienotā dokumenta 9. punkts par papildu nosacījumiem.

13. Paziņošanas pienākumi

Deklarācijas par nosaukuma lietošanu beigu datums no 15. decembra pārcelts uz 31. decembri.

Iepriekšējā paziņošana par darījumu ir grozīta uz iepriekšējo paziņošanu par nosūtīšanu.

Šis grozījums vienoto dokumentu neietekmē.

14. Atkāpšanās sistēma

Ir precizēti atkāpšanās paziņojuma noteikumi.

Šis grozījums vienoto dokumentu neietekmē.

15. Reģistrs

Saistībā ar lietvedību ir ieviesti redakcionāli precizējumi.

— II nodaļas II iedaļas 2. punktā: — b) apakšpunktā svītroti vārdi “līdz deklarācijas par nosaukuma lietošanu iesniegšanai” un “un misas skābums” — c) apakšpunktā vārds “žurnāls” aizstāts ar vārdu “reģistrs” — d) apakšpunktā vārds “žurnāls” ir aizstāts ar vārdu “reģistrs” un vārdi “vai tādu vīnu ar kontrolētu cilmes vietas nosaukumu laišana patēriņā, kuri nav pildīti pudelēs,” ir svītroti.

Šis grozījums vienoto dokumentu neietekmē.

16. Galvenie pārbaudāmie parametri

3. nodaļa tikusi pārskatīta, lai saskaņotu galveno kontrolējamo punktu redakciju Nantes zemju zonas specifikācijās.

Šis grozījums vienoto dokumentu neietekmē.

VIENOTAIS DOKUMENTS

1. Produkta nosaukums

“Muscadet Sèvre et Maine”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

Tie ir sausi, nedzirkstoši baltvīni.

Vīniem ir šādas īpašības:

— - spirta dabiskā minimālā tilpumkoncentrācija ir 10 %, — fermentējamo cukuru (glikozes un fruktozes) maksimālais saturs šajos vīnos ir zemāks par 3 gramiem uz litru, — gaistošo skābju maksimālais saturs ir 10 miliekvivalenti uz litru, — pēc bagātināšanas spirta kopējā tilpumkoncentrācija ir 12 %. Kopējais skābums, kopējais sēra dioksīda saturs un spirta kopējā tilpumkoncentrācija ir tāda, kā noteikts Eiropas Savienības tiesiskajā regulējumā. Tie ir sausi, nedzirkstoši baltvīni. Tiem raksturīgs smalks garšas līdzsvars starp piesātinātību un svaigumu un veidojas sarežģīts aromātu kopums, kurā dominē augļu vai ziedu aromāti. Ilgstošā izturēšana reizēm nodrošina tiem labu nogatavināšanas potenciālu. Tie rūpīgi tiek pildīti pudelēs, lai saglabātu un pastiprinātu aromātu bagātību. Vispārīgie analītiskie parametri Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos uz litru) Kopējais sēra dioksīda saturs (miligramos uz litru)

5. Vīndarības metodes

a. Galvenās vīndarības metodes

Audzēšanas prakse

Stādījumu minimālā biezība ir 6 500 vīnogulāju stādu uz hektāru.

Rindstarpu attālums nedrīkst būt lielāks par 1,50 metriem, bet atstatums starp vienas rindas vīnogulājiem ir no 0,90 līdz 1,10 metriem.

Vīnogulājus apgriež, katram atstājot ne vairāk par 12 vīnstīgu pumpuriem:

— vai nu īsā augļzaru formā, atstājot ne vairāk par 5 augļzariem uz vienu augu,

— vai pēc vienkāršās vai dubultās Gijo metodes.

Apgriešana ir jāpabeidz pirms pumpuru izplaukšanas vai Einhorna un Lorenca skalas 5. stadijā.

Neatkarīgi no apgriešanas veida vīnogulājiem var atstāt 4 papildu vīnstīgu pumpurus uz vienu augu, ja fenoloģiskajā posmā, kas atbilst 11 vai 12 lapām, augļzaru skaits uz vienu augu gadā nav lielāks par 12.

Īpašā vīndarības metode

Novāktās vīnogu ražas termiska apstrāde temperatūrā, kas nepārsniedz -5 °C, ir aizliegta.

Pēc bagātināšanas spirta kopējā tilpumkoncentrācija vīnos nepārsniedz 12 %.

No spirta fermentācijas beigām vismaz līdz tā gada 1. martam, kas seko ražas novākšanai, tie tiek izturēti uz smalkajām vinifikācijas nogulsnēm. Laikā, pirms tos sāk pildīt pudelēs vai pirmo reizi izved ārpus vīna pagraba, tie atrodas uz smalkajām raudzēšanas nogulsnēm.

Papildus iepriekš izklāstītajiem nosacījumiem vīndarības praksē tiek ievēroti arī pienākumi, kas noteikti Eiropas Savienības tiesību aktos un Lauku un jūras zivsaimniecības kodeksā.

b. Maksimālās ražas

66 hektolitri no hektāra

6. Noteiktais ģeogrāfiskais apgabals

a) Visi ražošanas posmi notiek ģeogrāfiskajā apgabalā, kas apstiprināts Cilmes vietu un kvalitātes valsts institūta kompetentās valsts komitejas sanāksmē 2017. gada 15. jūnijā. Šā apgabala perimetrs, pamatojoties uz oficiālo 2018. gada ģeogrāfisko kodu, dienā, kad valsts kompetentā komiteja apstiprinājusi šo specifikāciju, aptver šādu pašvaldību vai pašvaldību daļu teritoriju:

— Loire-Atlantique departamentā: Aigrefeuille-sur-Maine, Basse-Goulaine, Le Bignon (daļa), La Chapelle-Heulin, Château-Thébaud, Clisson, Divatte-sur-Loire (tikai deleģētās pašvaldības La Chapelle-Basse-Mer teritorijā), Gétigné (daļa), Gorges, La Haie-Fouassière, Haute-Goulaine, Le Landreau, Le Loroux-Bottereau (daļa), Maisdon-sur-Sèvre, Monnières, Montbert (daļa), Mouzillon, Le Pallet, La Regrippière, Remouillé, Saint-Fiacre-sur-Maine, Saint-Hilaire-de-Clisson, Saint-Julien-de-Concelles, Saint-Lumine-de-Clisson, Les Sorinières (daļa), Vallet, Vertou,

— Maine-et-Loire departamentā – Sèvremoine tikai deleģēto pašvaldību Saint-Crespin-sur-Moine un Tillières teritorijās.

— Vendée departamentā – Cugand (daļa), Saint-Hilaire-de-Loulay (daļa).

7. Galvenās vīna vīnogu šķirnes

‘Melon B’

8. Saiknes vai saikņu apraksts

Ģeogrāfiskā apgabala specifika

Saiknes veidošanā ietilpstošo dabas faktoru apraksts

Kontrolētā cilmes vietas nosaukuma “Muscadet Sèvre et Maine” vīndārzu raksturo nelīdzens reljefs, kas saistīts ar īpaši blīvu hidrogrāfisko tīklu. Nantes pilsētas austrumos, uz nogāzēm, kas paceļas virs Luāras upes un Goulaine purva, vai vairāk dienvidos upju Sèvre un Maine, un to pieteku nogāzēs vīnogulāju stādījumi aizņem vīnkalnus un veido ainavu. Šī teritorija veido kontrolētā cilmes vietas nosaukuma “Muscadet” ģeogrāfiskās zonas centrālo daļu, un plešas daļā Loire-Atlantique, Maine-et-Loire un Vendée departamentu.

Lai gan ģeogrāfiskās zonas klimatu stipri ietekmē Atlantijas okeāna tuvums, tomēr ir dažas nianses. Piemēram, temperatūra ziemā, kas parasti ir samērā augsta, ziemeļdaļā, Luāras upes un Goulaine purvu tuvumā, kam atbilst papildu ģeogrāfiskais nosaukums “Goulaine”, ir mērena, tāpat kā zonas austrumos, kam atbilst papildu ģeogrāfiskais nosaukums “Château-Thébaud”, ko vairāk ietekmē okeāns. Ziemas ir ievērojami aukstākas dienvidaustrumos, vistālāk no Luāras un Goulaine purva, kam atbilst papildu ģeogrāfiskie nosaukumi “Mouzillon – Tillières”, “Gorges” un “Clisson”. Okeāna brīžu ietekmē vasaras parasti ir vēsas, nokrišņu nav daudz, un ir daudz saules gaismas.

Ģeogrāfiskās zonas ģeoloģiskā struktūra atklāj lielu iežu, kas veidojušies paleozoja ērā, daudzveidību:

— ziemeļos un ziemeļaustrumos dominē vizlas slāneklis, Goulaine purva malās saistīts ar gneisu, kas mijas ar zaļo klinšu slāņiem, metamorfisko kompleksu, kas ir pamats papildu ģeogrāfiskajam nosaukumam “Goulaine”,

— austrumos atrodas ievērojams gabro iežu masīvs, kas veido papildu ģeogrāfiskā nosaukuma “Gorges” ģeoloģisko struktūru, un stiepjas Sanguèze upes garumā, kur mājvietu radis papildu ģeogrāfiskais nosaukums “Mouzillon – Tillières”,

— ģeogrāfiskās zonas rietumu daļa plešas uz substrāta, ko galvenokārt veido ortogneiss, kā arī nedaudz skābs gneiss un granodiorīts, kas ir pamats papildu ģeogrāfiskajam nosaukumam “Château-Thébaud”,

— ģeogrāfiskās zonas centrā papildu ģeogrāfiskais nosaukums “Le Pallet” atbilst sektoram, kur ieži ir maz pārveidoti un ir spēcīgi saplaisājuši, savukārt gneiss, virs kura plešas papildu ģeogrāfiskā nosaukuma “Monnières – Saint-Fiacre” vīndārzs, bieži atklāj vairāk pārveidotu fāciju,

— dienvidos lūzuma zona izolē rupji graudainu granīta masīvu, kas raksturīgs papildu ģeogrāfiskā nosaukuma “Clisson” ģeogrāfiskajai zonai.

Vietām galveno pamatni klāj vairāk vai mazāk oļiem bagāti smilšmāla nogulumi.

Neraugoties uz to dažādību, šie veidojumi visbiežāk ir pamatā filtrējošām, smilšainām un akmeņainām brūnzemju augsnēm, kas reizēm augsnes apakškārtā, kuras veido gabro ieži, bagātinātas ar māliem. Atbilstīgi ieražām, vīnogu audzēšanai ir paredzēti tikai zemesgabali, kuros augsne ir veselīga, sekla un mēreni auglīga, tai ir laba uzsiltspēja un ierobežota spēja aizturēt ūdeni.

Saiknes veidošanā ietilpstošo cilvēkfaktoru apraksts

Vertou abatijas dibinātājs mūks Senmartēns (Saint Martin) VI gadsimtā bija pirmais, kurš organizēja vīnogu audzēšanu upju Sèvre un Maine nogāzēs. Vēlāk viduslaikos vīndārzs attīstījās līdzās minēto upju kuģojamajām daļām, jo īpaši agri ļaujot attīstīties papildu ģeogrāfisko nosaukumu “Château-Thébaud”, “Monnières – Saint-Fiacre” un “Le Pallet” vīndārziem. Sākot no XVI gadsimta, ņemot vērā starptautiskās tirdzniecības attiecības, kas attīstījās Nantē, reģionā savu vietu iekaroja vīnogu šķirne ‘Melon B’. Nosaukums “Muscadet” pirmo reizi parādījās 1635. gadā rentes līgumā, kas glabājas Gorges. XVIII gadsimta beigās jau divas trešdaļas Monnières draudzes zemju bija apstādītas ar vīnogulājiem, norādot uz reģiona specializēšanos vīnkopības jomā.

Pēc postījumiem, kas tika nodarīti Vendée kara laikā no 1793. līdz 1794. gadam, un vēlāk pēc filokseras radītā kaitējuma vīnkopībā tiek ieviestas jaunas metodes, piemēram, stādīšana rindās un Gijo apgriešanas metode. Kopš tā laika ražošanas zinātība ir kodificēta: izmantota tiek vienīgi vīnogu šķirne ‘Melon B’, tiek uzturēts augsts stādīšanas blīvums, pārvaldīts vīnogulāju noslogojums un ierobežots ražas apjoms, un vīnogas novāktas pilnbriedā.

Lai varētu ražot bagātīgus un kompleksus vīnus, uzņēmēji izmanto īpašu raudzēšanas metodi, “Nantes metodi” (“méthode nantaise”), kas ietver vīnu izturēšanu uz smalkajām vinifikācijas nogulsnēm vismaz vienu ziemu, neievietojot to plauktā. Šī zinātība radās no vīndaru ieraduma labākā vīna mucu paturēt uz nogulsnēm, gaidot svētkus. Šāda izturēšanas metode vīnam piešķir piesātinātību un sulīgumu, bagātinot to ar monoproteīniem un citām sastāvdaļām, kas rodas no rauga šūnu sieniņu autolīzes. Turklāt šī metode, kas balstās uz vīnu apstrādes trūkumu un to turēšanu atmosfērā, kas piesātināta ar oglekļa dioksīdu, būtiski ierobežojot oksidācijas procesus un gaistošo savienojumu izdalīšanos, ļauj līdz pavasarim un vēl ilgāk saglabāt aromātus, kas veidojušies spirta fermentācijas laikā. Izturēšanas laikā vīni bagātinās arī ar terciāriem aromātiem. Vīnogas, misas un vīni, kas iegūti no vīnogu šķirnes ‘Melon B’, patiesībā ietver būtisku glikozīdu aromātu prekursoru koncentrāciju. Šīs molekulas, kas sastāv no aglikoniem, kas saistīti ar cukuriem, ir bez smaržas. β-glikozīdu saišu pārraušana, iedarbojoties dažādiem ķīmiskiem un fermentatīviem procesiem, veido spēcīgi smaržojošas sastāvdaļas, galvenokārt monoterpēnus un C13-norizopreneīdus, veidojoties galvenokārt β-damaskoniem, vielai, kura ir pazīstama ar tās būtisko lomu vīnu augļaino aromātu uzlabošanā. Uzņēmēji ir ieguvuši īpašu zinātību, kā vīnus mucā aizsargāt no oksidēšanās, lai rūpīgi veiktu to pildīšanu pudelē, lai šo smaržu atbrīvošanās notiktu pēc iespējas ilgāk un, lai vīni kļūtu kompleksi. Šīs ieražas reizēm tiek pielāgotas vides izmaiņām, piemēram, ļoti stipri nogatavojušos vīnogu ražas vākšana papildu ģeogrāfiskajiem nosaukumiem “Clisson”, “Monnières – Saint-Fiacre” un “Mouzillon-Tillières”, augsta organisko skābju līmeņa saglabāšana misās papildu ģeogrāfiskajiem nosaukumiem “Gorges” un “Château-Thébaud”, priekšlaicīga ražas novākšana papildu ģeogrāfiskajam nosaukumam “Goulaine” vai vīnu paildzinātas izturēšanas uz smalkajām vinifikācijas nogulsnēm prakses labākajiem cuvé. Vīni ar papildu ģeogrāfisko nosaukumu tiek turēti uz savām nogulsnēm līdz pildīšanai pudelē. Tie pudelēs tiek pildīti tieši vīna raudzēšanas pagrabos, lai samazinātu oksidēšanās risku un mazinātu aromātu zudumu.

Vēloties saglabāt to kvalitāti un labo slavu, pašvaldības La Haie-Fouassière un tās apkārtnes ražotāji 1925. gadā tiesas ceļā ieguva iespēju deklarēt savus vīnus ar nosaukumu “Muscadet Grands Crus de Sèvre et Maine”. Kontrolētā cilmes vietas nosaukuma “Muscadet Sèvre et Maine” atzīšana notika 1936. gadā. Tradicionālās norādes “sur lie” reglamentācija tika definēta 1977. gadā un kopš 1994. gada tā tiek īstenota kā vīnu pildīšana pudelēs gadā, kas seko ražas novākšanas gadam, vīna pagrabos, kuros vīni ir raudzēti, lai ierobežotu vīnu ievietošanu plauktos un dekantēšanu.

Kopš tā laika vīnkopības specializācija ģeogrāfiskajā zonā ir ļoti konkrēta, jo vairāku pašvaldību teritorija lielākoties ir atvēlēta tikai vīnogu šķirnes ‘Melon B’ vīnogulāju audzēšanai. Ar aptuveni 8000 hektāru, ko 2016. gadā apsaimniekoja 600 ražotāju, vīni ar kontrolētu cilmes vietas nosaukumu “Muscadet Sèvre et Maine” veido teju 70 % tirgotā apjoma Nantes vīndārza kontrolētā cilmes vietas nosaukuma kopumā. Vairāk nekā pusei šo vīnu ir norāde “sur lie”.

Ziņas par produkta kvalitāti un īpašībām

Kontrolētā cilmes vietas nosaukuma “Muscadet Sèvre et Maine” vīni ir nedzirkstoši sausie baltvīni. Tiem ir smalks garšas līdzsvars starp piesātinātību un svaigumu, un tie attīsta sarežģītu aromātu kopumu, kurā dominē augļu vai ziedu aromāti. Tie rūpīgi tiek pildīti pudelēs, lai saglabātu un pastiprinātu to aromātu bagātību.

Mutē vīni, kuriem ir norāde “sur lie”, parasti rada līdzsvaru, kas vairāk vērsts uz piesātinātību, sarežģītāku smaržu buķeti un tiem var būt viegls pērļainums, ko rada atlikušais oglekļa dioksīds, kas veidojies spirta fermentācijas procesā. Lai saglabātu to svaigumu, aromātu bagātību un endogēno oglekļa dioksīdu, kopšanas laikā tos sargā no oksidēšanās. Tā kā to oglekļa dioksīda saturs ir pārāk augsts uzglabāšanai mīkstos konteineros, tos pilda pudelēs, un pildīšanas laikā ir nepieciešama īpaša rūpība.

Ilgstošā izturēšana reizēm vīniem piešķir labu nogatavināšanas potenciālu, piemēram vīniem ar papildu ģeogrāfisko nosaukumu:

— “Château-Thébaud”, kura vīnus parasti raksturo augļu, ziedu un aromātisko augu aromātu buķetes smalkums un elegance, – īpašības, kas mutē parasti izpaužas kā iesāļi, svaigi un saspringti vīni,

— “Clisson”, kura vīnus parasti raksturo ļoti koncentrēta garša un intensīvi, galvenokārt augļu (gatavi augļi, termiski apstrādāti augļi) aromāti,

— “Gorges”, kura vīnus visbiežāk atšķir tā spēcīgā iedarbība mutē, ko pastiprina skābums un rūgtums, un minerālvielu vai mentola aromāti,

— “Goulaine”, kura vīni parasti pauž intensīvu aromātu buķeti, kurā dominē svaigu augļu, gatavu augļu un žāvētu augļu notis un ziedu nianses un kuru līdzsvarā izpaužas piesātinātība, ļoti viegls rūgtums, mutē radot samtainas konsistences sajūtu,

— “Mouzillon-Tillières”, kura vīni, kas noslēgti savā jaunībā, vēlāk bieži pauž intensīvus ziedu, citrusaugļu, garšaugu aromātus, brioša maizes un minerālvielu notis, mutē radot koncentrētu struktūru, ko papildina viegls rūgtums un nedaudz savelkoša sajūta,

— “Monnières – Saint-Fiacre”, kura vīnus bieži atšķir spēcīgs gatavu vai karamelizētu augļu aromāts un balzama notis, bet mutē tie rada plašu un dāsnu garšu profilu, ko raksturo krēmīga garša, kuru līdzsvaro viegls rūgtums,

— “Le Pallet”, kura vīni bieži atšķiras ar savu saldo līdzsvaru mutē un ļoti smalko aromātu buķeti, kurā dominē ziedu komponente.

Lai saglabātu izturēšanas laikā gūtās priekšrocības un izvairītos no jebkādas oksidācijas un aromātu zuduma, vīni ar papildu ģeogrāfiskajiem nosaukumiem pudelēs tiek pildīti tieši vinifikācijas pagrabos.

Cēloniskā saikne

Ģeogrāfiskā apgabala augsnes rupjā tekstūra, kas mantota no senajiem iežiem, nodrošina agrīnu vīnogulāju attīstības cikla sākumu un ierobežo augšanas sparu. Maigās ziemas pastiprina šo agrīnumu, vasaras saules stari un jūras vēji aizsargā veģetāciju no slimībām. Augsne vīnogulājiem nodrošina mērenu un regulāru ūdens padevi, garantējot labu briedumu, jo ūdens rezerves ir nelielas, un plaisas augsnē nodrošina dziļu iesakņošanos. Šajā kontekstā gadsimtu gaitā tika izvēlēta agrā vīnogu šķirne ‘Melon B’, jo ģeogrāfiskās zonas vasaras mērenās temperatūras ir ideālas, lai saglabātu svaigumu un aromātus, kas izpaužas vīnos, kas tiek gatavoti no šīs maigās baltogu vīnogu šķirnes.

Ģeogrāfiskās zonas ilgā vīnkopības vēsture, agrīnā specializācija un vīnogulāju biezība, kas to raksturo, jau sen ir veicinājusi kopīgas prakses izveidi. Vēloties aizsargāt sava produkta autentiskumu, ražotāji ir panākuši kontrolētā cilmes vietas nosaukuma atzīšanu kopš 1936. gada kā vienu no pirmajiem Francijas kontrolētās cilmes vietas nosaukumiem, noslēdzoties procesam, kas bija ildzis kopš 1920. gadiem.

Zinātība uzņēmējiem ļauj pārvaldīt ražošanu un ievākt veselīgu vīnogu ražu pilnbriedā. Raudzēti saskaņā ar vietējo vīna gatavošanas praksi, vīni uz to smalkajām vinifikācijas nogulsnēm tiek izturēti, neievietojot plauktos. Pateicoties ģeogrāfiskās zonas maigajām ziemām, kas veicina mijiedarbību ar nogulsnēm, vīni izturēšanas laikā turpina uzlaboties un nākamajā pavasarī iegūst visbagātīgāko garšu. Rūpīga pildīšana pudelēs ļauj saglabāt vīnu būtiskākās īpašības, un daži aromāti turpina attīstīties arī pēc uzpildīšanas pudelē. Šī zinātība, kas ir nevainojami pielāgojusies dabiskās vides un vīnogu šķirnes ‘Melon B’ potenciālam, smaržu molekulām, kuras attīstījušās fermentācijas laikā, un glikozīdu aromātu prekursoriem ļauj vīnos izpausties pilnībā.

Uzpildot tos pudelēs gadā, kurš seko ražas novākšanas gadam, vīni ar kontrolēto cilmes vietas nosaukumu, kas papildināts ar norādi “sur lie” saglabā sev raksturīgo svaigumu, ko papildina vieglais pērļainums, kas radies no atlikušā oglekļa dioksīda, kurš veidojies vīna raudzēšanas laikā. Lai izvairītos no jebkādas oksidēšanās, šie vīni tiek uzpildīti pudelēs tieši vinifikācijas pagrabos. Šī tradicionālā prakse, kas samazina darbības ar produktu, ir nevainojami pielāgota, lai saglabātu vīnu smalkās smaržu komponentes. Vīnos koncentrētā aromātu sarežģītība ir skaidrojama ar iežu un augšņu, kurās tiek audzētas vīnogas, dažādību, atšķirīgo topogrāfiju un klimata niansēm, kas saistītas ar vīndārzu attālumu no ūdens masām. Dabiskās vides dažādības izpēte, kas saistīta ar prasīgām vīnkopības praksēm, ir ļāvusi identificēt īpatnības un attīstīt papildu ģeogrāfiskos nosaukumus, kas veido kontrolētā cilmes vietas nosaukuma rotu:

— “Château-Thébaud”, kas, atrazdamās rietumos, priekškalnēs, kuras robežojas ar upi Maine, rada labvēlīgu klimatu tam, lai vīnogas nogatavotos agri, un kur augsne, kas veidojusies no gneisa un granodiorīta, ļauj vīnogulājiem iesakņoties dziļi un iegūtā misa bagātīgi satur organiskās skābes un, ilgstoši izturot, veido smalkus un nospriegotus vīnus, kam raksturīgs svaigums un mineralitāte,

— “Clisson”, kur mijiedarbība starp salīdzinoši vēlo pavasari, seklajām smilšainajām augsnēm, kas veidojušās no granīta, izteiktajām nogāzēm upju Sèvre un Maine krastos un praksi, kas vērsta uz ļoti nogatavojušos ogu novākšanu un ilgstošu vīna izturēšanu uz smalkajām vinifikācijas nogulsnēm, piešķir vīniem to bagātīgo garšu un raksturīgos augļu aromātus,

— “Gorges”, kur mālainās augsnes, kas veidojušās, noārdoties gabro iežiem, un vietējais samērā vēlais pavasaris, ko papildina ieražas, kas vērstas uz vīnogu novākšanu pirms pilnīgas tehnoloģiskās nogatavošanās, pēc tam uz ilgstošu vīnu izturēšanu reducējošā vidē uz to smalkajām vinifikācijas nogulsnēm, ir pamatā vīnu dzīvīgajai garšai un svaigajai mineralitātei,

— “Goulaine”, kur zemes, kas uz maz izmainītiem metamorfiem iežiem attīstījušās klimatā, kuru spēcīgi ietekmē Luāras un purvu tuvums, veicina vīnogu ātru nogatavošanos, un tas, pateicoties agrai novākšanai pilnbriedā, ļauj radīt ekspresīvus, līdzsvarotus un elastīgus vīnus ar svaigu un žāvētu augļu aromātiem,

— “Monnières – Saint-Fiacre”, kas atrodas uz pauguriem un vīna kalniem, kuri robežojas ar upi Sèvre, kur augsne veidojusies uz sairuša vai pārveidota gneisa ar nelielu skābumu, lēni nobriedinot, ļauj iegūt ļoti labi nogatavojušās ogas, kuras ir pamatā bagātīgiem un spēcīgiem vīniem ar nobriedušu vai pat karamelizētu augļu notīm,

— “Mouzillon-Tillières”, kas, atrazdamās austrumos, kur mijiedarbība starp kontinentālāku klimatu un smilšmāla augsnēm, kuras veidojušās uz maz izmainītiem gabro iežiem, veicina paātrinātu nogatavošanos, radot vīnus, kuros pēc rūpīgas izturēšanas parādās izteikti brioša maizes, garšvielu, augļu un ziedu aromāti;

— “Le Pallet”, kur senās vīnkopības tradīcijas un ražotāju saliedētība ir ļāvusi izveidot zinātību, kas ļauj labāk izmantot akmeņainās un saplaisājušās augsnēs pilnīgā gatavībā novākto vīnogu potenciālu, kas ir noteicošais vīnu garšu harmonijā un to ziedu aromātu smalkumā.

Vīndari ir apguvuši to, kā saglabāt šo vīnu aromātu īpašības, iepildīšanas laikā maksimāli ierobežojot jebkādu saskari ar gaisu. Ar šādu mērķi un saskaņā ar vietējām paražām šos vīnus pilda pudelē tajā pašā vīna pagrabā, kur tie raudzēti.

9. Būtiski papildu nosacījumi (pildīšana pudelēs, marķēšana, citas prasības)

Tiesiskais regulējums:

valsts tiesību akti.

Papildu nosacījuma veids:

pildīšana pudelēs noteiktā ģeogrāfiskajā apgabalā

Nosacījuma apraksts:

Vīni, kuriem ir tiesības izmantot norādi “sur lie”, tiek pildīti pudelēs noteiktajā zonā.

Lai saglabātu īpašības, kas radušās, pateicoties vinifikācijas un vīna izturēšanas metodei, jo īpaši svaigumu, aromātu sarežģītību, kura dažas komponentes izpaužas pēc uzpildīšanas pudelē, un vieglo pērļainumu, ko rada endogēnā oglekļa dioksīda klātbūtne, ierobežojot dekantēšanu, vīni, kuriem ir tiesības uz norādi “sur lie”, pudelēs tiek pildīti vīna raudzēšanas pagrabos laikā no 1. marta līdz 31. decembrim gadā, kas seko ražas novākšanas gadam.

Šī īpašā izturēšanas metode vīnam piešķir piesātinātību un sulīgumu, bagātinot to ar monoproteīniem un citām sastāvdaļām, kas rodas no rauga šūnu sieniņu autolīzes. Šī metode balstās uz vīnu apstrādes trūkumu un to turēšanu atmosfērā, kas piesātināta ar oglekļa dioksīdu, būtiski ierobežojot oksidācijas parādības un gaistošo savienojumu izdalīšanos.

Tā kā vīnu oglekļa dioksīda saturs ir pārāk augsts uzglabāšanai mīkstos konteineros, tos pilda pudelēs, un pildīšanas laikā ir nepieciešama īpaša rūpība.

Pirms vīni tiek pildīti pudelēs vai pirmo reizi izvesti ārpus raudzēšanas pagrabiem, tos tur uz smalkajām vinifikācijas nogulsnēm.

Tiešās apkaimes apgabals

Tiesiskais regulējums:

valsts tiesību akti.

Papildu nosacījuma veids:

Atkāpe par ražošanu noteiktajā ģeogrāfiskajā apgabalā.

Nosacījuma apraksts:

Tiešās apkaimes apgabalu, kas, pieļaujot atkāpi, noteikts vinifikācijai, gatavošanai un izturēšanai, tādu vīnu, kuriem ir tiesības izmantot norādi “sur lie”, vinifikācijai, gatavošanai, izturēšanai un pildīšanai pudelē saskaņā ar oficiālo 2018. gada ģeogrāfisko kodu veido šādu pašvaldību teritorija vai teritorijas daļa:

— Loire-Atlantique departamentā: Ancenis, La Bernerie-en-Retz, Le Bignon (daļa), La Boissière-du-Doré, Bouaye, Bouguenais, Boussay, Brains, Carquefou, Le Cellier, Chaumes-en-Retz, Chauvé, Cheix-en-Retz, La Chevrolière, Corcoué-sur-Logne, Couffé, Divatte-sur-Loire (tikai deleģētās pašvaldības Barbechat teritorija), Frossay, Geneston, Gétigné (daļa), Legé, Ligné, La Limouzinière, Loireauxence (tikai deleģēto pašvaldību La Chapelle-Saint-Sauveur un Varades teitorijas), Le Loroux-Bottereau (daļa), Machecoul-Saint-Même, La Marne, Mauves-sur-Loire, Mésanger, Montbert (daļa), Montrelais, Les Moutiers-en-Retz, Oudon, Paulx, Le Pellerin, La Planche, Pont-Saint-Martin, Pornic, Port-Saint-Père, La Remaudière, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Géréon, Saint-Hilaire-de-Chaléons, Saint-Léger-les-Vignes, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières (daļa), Thouaré-sur-Loire, Touvois, Vair-sur-Loire, Vieillevigne, Villeneuve-en-Retz, Vue.

— Maine-et-Loire departamentā – Beaupréau-en-Mauges (tikai deleģēto pašvaldību Beaupréau un Gesté teritorija), Ingrandes-Le Fresne sur Loire (tikai deleģētās pašvaldības Fresne-sur-Loire teritorija), Mauges-sur-Loire (tikai deleģēto pašvaldību La Chapelle-Saint-Florent, Le Marillais un Saint-Florent-le-Vieil teritorija), Montrevault-sur-Èvre (tikai deleģēto pašvaldību La Boissière-sur-Èvre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart un Saint-Rémy-en-Mauges teritorija), Orée d’Anjou, Sèvremoine (tikai deleģēto pašvaldību Montfaucon-Montigné un Saint-Germain-sur-Moine teritorija).

— Vendée departamentā – Cugand (daļa), Montaigu, Rocheservière, Saint-Étienne-du-Bois, Saint-Hilaire-de-Loulay (daļa), Saint-Philbert-de-Bouaine.

Tiesiskais regulējums:

valsts tiesību akti.

Papildu nosacījuma veids:

Papildu noteikumi par marķēšanu

Nosacījuma apraksts:

Vīniem, kuri atbilst ražošanas nosacījumiem, kas attiecībā uz šo norādi ir paredzēti specifikācijā, kontrolētas cilmes vietas nosaukumu drīkst papildināta ar norādi “sur lie”.

Kontrolēto cilmes vietas nosaukumu drīkst papildināt ar ģeogrāfisko nosaukumu “Val de Loire” saskaņā ar noteikumiem, kas specifikācijā paredzēti saistībā ar šī ģeogrāfiskā nosaukuma lietošanu.

Kontrolēto cilmes vietas nosaukumu drīkst papildināt ar papildu ģeogrāfiskajiem nosaukumiem “Clisson”, “Gorges”, “Le Pallet”, “Château-Thébaud”, “Goulaine”, “Monnières - Saint-Fiacre” un “Mouzillon-Tillières” vīniem, kuri atbilst ražošanas nosacījumiem, kas šiem papildu ģeogrāfiskajiem nosaukumiem ir paredzēti specifikācijā.

Norādes “sur lie” un ģeogrāfiskās vienības “Val de Loire” nosaukumā izmantotie burti augstumā, platumā un biezumā nav lielāki par burtiem, kādi izmantoti, atveidojot šo kontrolēto cilmes vietas nosaukumu.

Vīniem ar norādi “sur lie” vai papildu ģeogrāfiskajiem nosaukumiem “Clison”, “Gorges”, “Le Pallet” tiek norādīts ražas gads.

Tiesiskais regulējums:

valsts tiesību akti.

Papildu nosacījuma veids:

Papildu noteikumi par marķēšanu

Nosacījuma apraksts:

Papildu ģeogrāfiskie nosaukumi tiek rakstīti tajā pašā redzamības laukā, kur kontrolētais cilmes vietas nosaukums. Tajā izmantotie burti augstumā, platumā un biezumā ir vienādi ar tiem burtiem, kādi izmantoti, atveidojot kontrolēto cilmes vietas nosaukumu.”

Vīnu, kuriem nav papildu ģeogrāfiskā nosaukuma, marķējumā var norādīt mazākas ģeogrāfiskās vienības nosaukumu ar nosacījumu, ka:

— tā ir zemes kadastrā reģistrēta apdzīvota vieta,

— šis nosaukums ir ierakstīts ražas deklarācijā.

Kadastrā reģistrētās vietas nosaukums tiek drukāts, izmantojot burtus, kas ne augstumā, ne platumā, ne biezumā nedrīkst būt lielāki par pusi no tiem burtiem, kas izmantoti, atveidojot šo kontrolēto cilmes vietas nosaukumu. To norāda tajā pašā redzamības laukā kur kontrolēto cilmes vietas nosaukumu.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-7e913c79-1202-4697-b5ed-a01af13ee5f8

(1) OV L 9, 11.1.2019., 2. lpp.